ವ್ಲಾಡಿವೋಸ್ತೋಕ್ ಗೆ ಭೇಟಿ ನೀಡಿದ ಸಂದರ್ಭದಲ್ಲಿ ಪ್ರಧಾನ ಮಂತ್ರಿಯವರ ಪತ್ರಿಕಾ ಹೇಳಿಕೆ(ಸೆಪ್ಟೆಂಬರ್ 04, 2019)

ಗೌರವಾನ್ವಿತ ಅಧ್ಯಕ್ಷ ಪುಟಿನ್ ಅವರೇ ಸ್ನೇಹಿತರೇ, ನಮಸ್ಕಾರ, ಡೊಬ್ರೆ ವೆಚರ್! ಇಡೀ ಜಗತ್ತಿನಲ್ಲಿ ಎಲ್ಲಿ ಮೊದಲು ಬೆಳಗಾಗುತ್ತದೋ ಅಲ್ಲಿ, ಎಲ್ಲಿ ನಮ್ಮ ರಷ್ಯಾ ಗೆಳೆಯರು ನಡೆಸಿದ ನಿರಂತರ ಸಂಘರ್ಷದಲ್ಲಿ ಪ್ರಕೃತಿಯ ಮೇಲ ವಿಜಯ ಸಾಧಿಸಿರುವುದು ಇಡೀ ಜಗತ್ತಿಗೆ ಸ್ಫೂರ್ತಿಯಾಗಿದೆಯೋ ಅಲ್ಲಿ ಮತ್ತು 21ನೇ ಶತಮಾನದಲ್ಲಿ ಮಾನವಾಭಿವೃದ್ಧಿಯ ಹೊಸ ಕಥಾನಕಗಳನ್ನು ಎಲ್ಲಿ ಬರೆಯಲಾಗಿದೆಯೋ ಅಲ್ಲಿ ಅಂತಹ ಶ್ರೇಷ್ಠ ಸ್ಥಳ ವ್ಲಾಡಿವೋಸ್ತೋಕ್ ಗೆ ಬಂದಿರುವುಕ್ಕೆ ನನಗೆ ತುಂಬಾ ಸಂತೋಷವಾಗಿದೆ. ನನ್ನ ಆತ್ಮೀಯ ಸ್ನೇಹಿತರಾದ ಅಧ್ಯಕ್ಷ ಪುಟಿನ್ ಅವರ ಆಹ್ವಾನದ ಮೇರೆಗೆ ಇದು ಸಾಧ್ಯವಾಗಿದೆ. ಇದಕ್ಕಾಗಿ ನನ್ನ ಸ್ನೇಹಿತ – ಅಧ್ಯಕ್ಷ ಪುಟಿನ್ ಅವರಿಗೆ ನನ್ನ ಹೃದಯಪೂರ್ವಕ ಧನ್ಯವಾದಗಳು. ವ್ಲಾಡಿವೋಸ್ತೋಕ್ ಗೆ ಭೇಟಿ ನೀಡಿದ ಮೊದಲ ಭಾರತೀಯ ಪ್ರಧಾನ ಮಂತ್ರಿ ಎಂಬ ಭಾಗ್ಯವನ್ನು ಈ ಆಹ್ವಾನವು ನನಗೆ ನೀಡಿದೆ. ಇದಕ್ಕಾಗಿ ನನ್ನ ಸ್ನೇಹಿತರಾದ ಅಧ್ಯಕ್ಷ ಪುಟಿನ್ ಅವರಿಗೆ ನಾನು ಆಭಾರಿಯಾಗಿದ್ದೇನೆ. ಭಾರತ ಮತ್ತು ರಷ್ಯಾ ನಡುವಿನ 20 ನೇ ವಾರ್ಷಿಕ ಶೃಂಗಸಭೆಯಲ್ಲಿ ಅಧ್ಯಕ್ಷ ಪುಟಿನ್ ಮತ್ತು ನಾನು ಭಾಗವಹಿಸಿರುವುದು ಒಂದು ಆಹ್ಲಾದಕರ ಐತಿಹಾಸಿಕ ಕಾಕತಾಳೀಯ ಘಟನೆ. 2001 ರಲ್ಲಿ, ಇಂಡೋ-ರಷ್ಯನ್ ಶೃಂಗಸಭೆ ರಷ್ಯಾದಲ್ಲಿ ಮೊದಲ ಬಾರಿಗೆ ನಡೆದಾಗ, ನನ್ನ ಸ್ನೇಹಿತ ಪುಟಿನ್ ರಷ್ಯಾ ಅಧ್ಯಕ್ಷರಾಗಿದ್ದರು ಮತ್ತು ನಾನು ಆಗಿನ ಪ್ರಧಾನ ಮಂತ್ರಿ ಅಟಲ್ ಜಿ ಅವರೊಂದಿಗೆ ಭಾರತದ ನಿಯೋಗದಲ್ಲಿದ್ದೆ ಮತ್ತು ನಾನು ಗುಜರಾತ್ ಮುಖ್ಯಮಂತ್ರಿಯಾಗಿದ್ದೆ. ಅಧ್ಯಕ್ಷ ಪುಟಿನ್ ಮತ್ತು ನನ್ನ ರಾಜಕೀಯ ಪ್ರಯಾಣದ ಸಮಯದಲ್ಲಿ, ಉಭಯ ದೇಶಗಳ ನಡುವಿನ ಸ್ನೇಹ ಮತ್ತು ಸಹಕಾರವು ವೇಗವಾಗಿ ಬೆಳೆದು ಬಹಳ ದೂರ ಸಾಗಿದೆ. ಈ ಸಮಯದಲ್ಲಿ, ನಮ್ಮ ವಿಶೇಷ ಮತ್ತು ಗೌರವದ ಕಾರ್ಯತಂತ್ರ ಸಹಭಾಗಿತ್ವವು ನಮ್ಮ ದೇಶಗಳ ಹಿತಾಸಕ್ತಿಗಳನ್ನು ಮಾತ್ರ ಪೂರೈಸಿಲ್ಲ, ಬದಲಿಗೆ, ನಾವು ಅದನ್ನು ಜನರ ಅಭಿವೃದ್ಧಿ ಮತ್ತು ಅವರ ನೇರ ಪ್ರಯೋಜನಗಳೊಂದಿಗೆ ಸಂಪರ್ಕಿಸಿದ್ದೇವೆ. ಅಧ್ಯಕ್ಷ ಪುಟಿನ್ ಮತ್ತು ನಾನು ಈ ಸಂಬಂಧವನ್ನು ವಿಶ್ವಾಸ ಮತ್ತು ಭಾಗವಹಿಸುವಿಕೆಯ ಮೂಲಕ ಸಹಕಾರದ ಹೊಸ ಎತ್ತರಕ್ಕೆ ಕೊಂಡೊಯ್ದಿದ್ದೇವೆ. ಅದರ ಸಾಧನೆಗಳು ಪರಿಮಾಣಾತ್ಮಕ ಮಾತ್ರವಲ್ಲದೆ ಗುಣಾತ್ಮಕ ಬದಲಾವಣೆಗಳನ್ನೂ ತಂದಿವೆ. ಮೊದಲಿಗೆ, ನಾವು ಸಹಕಾರವನ್ನು ಜನರ ಕ್ಷೇತ್ರದಿಂದ ಹೊರತಂದಿದ್ದೇವೆ ಮತ್ತು ಖಾಸಗಿ ಉದ್ಯಮದ ಅಪಾರ ಶಕ್ತಿಯನ್ನು ಸೇರಿಸಿದ್ದೇವೆ. ಇಂದು ನಾವು ಡಜನ್ ಗಟ್ಟಲೆ ವ್ಯಾಪಾರ ಒಪ್ಪಂದಗಳನ್ನು ಹೊಂದಿದ್ದೇವೆ. ರಕ್ಷಣೆಯಂತಹ ಕಾರ್ಯತಂತ್ರದ ಕ್ಷೇತ್ರಗಳಲ್ಲಿಯೂ ಸಹ, ಎರಡೂ ದೇಶಗಳ ಜಂಟಿ ಸಹಭಾಗಿತ್ವದಲ್ಲಿ ರಷ್ಯಾದ ಸಲಕರಣೆಗಳ ಬಿಡಿಭಾಗಗಳನ್ನು ಭಾರತದಲ್ಲಿ ತಯಾರಿಸುವ ಇಂದಿನ ಒಪ್ಪಂದವು ಉದ್ಯಮವನ್ನು ಉತ್ತೇಜಿಸುತ್ತದೆ. ಈ ಒಪ್ಪಂದ ಮತ್ತು ಈ ವರ್ಷದ ಆರಂಭದಲ್ಲಿ ಎಕೆ -203 ರ ಜಂಟಿ ಉದ್ಯಮವು ನಮ್ಮ ರಕ್ಷಣಾ ಸಹಕಾರವನ್ನು ಖರೀದಿದಾರ-ಮಾರಾಟಗಾರರ ಸೀಮಿತ ಪರಿಸರದ ಹೊರಗೆ ಸಹ-ಉತ್ಪಾದನೆಯ ಭದ್ರ ಬುನಾದಿಯನ್ನು ಹಾಕುವ ಹಂತಗಳಾಗಿವೆ. ಭಾರತದಲ್ಲಿ ರಷ್ಯಾ ಸಹಯೋಗದೊಂದಿಗೆ ಪರಮಾಣು ಘಟಕಗಳ ದೇಶೀಕರಣವನ್ನು ಹೆಚ್ಚಿಸುವುದು ಈ ಕ್ಷೇತ್ರದಲ್ಲಿ ನಮ್ಮ ನಡುವೆ ನಿಜವಾದ ಸಹಭಾಗಿತ್ವವನ್ನು ಬೆಳೆಸುತ್ತಿದೆ. ಎರಡನೆಯದಾಗಿ, ನಾವು ನಮ್ಮ ಸಂಬಂಧಗಳನ್ನು ರಾಜಧಾನಿಗಳನ್ನು ಮೀರಿ ಭಾರತದ ರಾಜ್ಯಗಳಿಗೆ ಮತ್ತು ರಾಜಧಾನಿಗಳ ಹೊರಗಿನ ರಷ್ಯಾದ ಪ್ರದೇಶಗಳಿಗೆ ಮುಟ್ಟಿಸುತ್ತಿದ್ದೇವೆ. ಇದು ಆಶ್ಚರ್ಯವೇನಲ್ಲ, ಏಕೆಂದರೆ ಒಂದೆಡೆ ನಾನು ದೀರ್ಘಕಾಲ ಗುಜರಾತ್ ಮುಖ್ಯಮಂತ್ರಿಯಾಗಿದ್ದೆ ಮತ್ತು ಅಧ್ಯಕ್ಷ ಪುಟಿನ್ ರಷ್ಯಾದ ಪ್ರಾಂತ್ಯಗಳ ಮತ್ತು ಸಾಮರ್ಥ್ಯಗಳ ಬಗ್ಗೆ ತಿಳಿದಿದ್ದಾರೆ. ಆದ್ದರಿಂದ, ಅವರು ಪೌರಾತ್ಯ ಆರ್ಥಿಕ ವೇದಿಕೆಗೆ ಜನ್ಮ ಕೊಟ್ಟರು ಮತ್ತು ಭಾರತದಂತಹ ವೈವಿಧ್ಯಮಯ ದೇಶವನ್ನು ಅದರೊಂದಿಗೆ ಸಂಪರ್ಕಿಸುವ ಮಹತ್ವವನ್ನು ಅರ್ಥಮಾಡಿಕೊಂಡರು. ನೀವು ಅದನ್ನು ಎಷ್ಟು ಕೊಂಡಾಡಿದರೂ ಅದು ಕಡಿಮೆಯೇ ಸರಿ. ಅವರ ಆಹ್ವಾನವನ್ನು ಸ್ವೀಕರಿಸಿದ ತಕ್ಷಣ, ನಾವು ಬಹಳ ಗಂಭೀರವಾಗಿ ತಯಾರಾಗಲು ಪ್ರಾರಂಭಿಸಿದೆವು. ಇದಕ್ಕಾಗಿ ಭಾರತದ ವಾಣಿಜ್ಯ ಸಚಿವರು, 4 ರಾಜ್ಯಗಳ ಮುಖ್ಯಮಂತ್ರಿಗಳು ಮತ್ತು 150 ಕ್ಕೂ ಹೆಚ್ಚು ಉದ್ಯಮಿಗಳು ವ್ಲಾಡಿವೋಸ್ತಾಕ್‌ಗೆ ಬಂದರು. ದೂರ ಪ್ರಾಚ್ಯದ ವಿಶೇಷ ರಾಯಭಾರಿ ಮತ್ತು ದೂರ ಪ್ರಾಚ್ಯದ ಎಲ್ಲಾ 11 ರಾಜ್ಯಪಾಲರೊಂದಿಗಿನ ಸಭೆ ಉತ್ತಮ ಫಲಿತಾಂಶಗಳನ್ನು ನೀಡಿದೆ. ರಾಜ್ಯಗಳು ಮತ್ತು ಪ್ರದೇಶಗಳ ನಡುವಿನ ಸಂಬಂಧಗಳು ಒಂದು ಚೌಕಟ್ಟನ್ನು ಕಂಡುಕೊಂಡವು. ಕಲ್ಲಿದ್ದಲು, ವಜ್ರ, ಗಣಿಗಾರಿಕೆ, ಅಪರೂಪದ ಭೂಮಿ, ಕೃಷಿ, ಮರ, ತಿರುಳು ಮತ್ತು ಕಾಗದ ಹಾಗೂ ಪ್ರವಾಸೋದ್ಯಮವು ಅನೇಕ ಹೊಸ ಸಾಧ್ಯತೆಗಳನ್ನು ಕಂಡುಕೊಂಡಿದೆ. ಈಗ ಚೆನ್ನೈ ಮತ್ತು ವ್ಲಾಡಿವೋಸ್ತಾಕ್ ನಡುವಿನ ಕಡಲ ಮಾರ್ಗವನ್ನು ಎರಡು ಪ್ರದೇಶಗಳ ನಡುವೆ ಸಂಪರ್ಕವನ್ನು ವೃದ್ಧಿಸಲು ಪ್ರಸ್ತಾಪಿಸಲಾಗಿದೆ. ಮೂರನೆಯದಾಗಿ, ನಾವು ನಮ್ಮ ದ್ವಿಪಕ್ಷೀಯ ಸಹಕಾರವನ್ನು ಬಹಳವಾಗಿ ವೈವಿಧ್ಯಗೊಳಿಸಿದ್ದೇವೆ ಮತ್ತು ಅದಕ್ಕೆ ಹೊಸ ಆಯಾಮಗಳನ್ನು ಸೇರಿಸಿದ್ದೇವೆ. ಇತ್ತೀಚಿನ ದಿನಗಳಲ್ಲಿ ಹೈಲೈಟ್ ಮತ್ತು ತಲೆಬರಹವೇನೆಂದರೆ, ಭಾರತ ಮತ್ತು ರಷ್ಯಾ ನಡುವಿನ ತೈಲ ಮತ್ತು ಅನಿಲ ವ್ಯವಹಾರಗಳಲ್ಲದೆ ಪರಸ್ಪರರ ಹೈಡ್ರೋಕಾರ್ಬನ್ ವಲಯದಲ್ಲಿ ಅಭೂತಪೂರ್ವ ಹೂಡಿಕೆಯಾಗಿದೆ. ಈ ವಲಯದ ಸಹಕಾರಕ್ಕಾಗಿ 5 ವರ್ಷಗಳ ಮಾರ್ಗಸೂಚಿ, ಮತ್ತು ದೂರ ಪೂರ್ವ ಮತ್ತು ಆರ್ಕ್ಟಿಕ್‌ನಲ್ಲಿ ಹೈಡ್ರೊ-ಕಾರ್ಬನ್ ಮತ್ತು ಎಲ್‌ಎನ್‌ಜಿಯನ್ನು ಶೋಧಿಸುವಲ್ಲಿ ಸಹಕಾರವನ್ನು ಒಪ್ಪಲಾಗಿದೆ. ಬಾಹ್ಯಾಕಾಶದಲ್ಲಿ ನಮ್ಮ ಸುದೀರ್ಘ ಒಡನಾಟವು ಹೊಸ ಎತ್ತರವನ್ನು ಮುಟ್ಟುತ್ತಿದೆ. ಭಾರತದ ಗಗನಯಾತ್ರಿಗಳು ರಷ್ಯಾದಲ್ಲಿ ಗಗನಯಾನ್‌ಗೆ ಅಂದರೆ ಭಾರತೀಯ ಮಾನವಸಹಿತ ಬಾಹ್ಯಾಕಾಶ ಹಾರಾಟಕ್ಕೆ ತರಬೇತಿ ಪಡೆಯಲಿದ್ದಾರೆ. ಪರಸ್ಪರ ಹೂಡಿಕೆಯ ಸಂಪೂರ್ಣ ಸಾಮರ್ಥ್ಯವನ್ನು ಸಾಧಿಸಲು, ಶೀಘ್ರದಲ್ಲೇ ಹೂಡಿಕೆ ಸಂರಕ್ಷಣಾ ಒಪ್ಪಂದವನ್ನು ಮಾಡಲು ನಾವು ಒಪ್ಪಿದ್ದೇವೆ. ಭಾರತದ ‘ರಷ್ಯಾ ಪ್ಲಸ್ ಡೆಸ್ಕ್’ ಮತ್ತು ರಷ್ಯಾದ ದೂರ ಪ್ರಾಚ್ಯ ಹೂಡಿಕೆ ಮತ್ತು ರಫ್ತು ಏಜೆನ್ಸಿಯ ಮುಂಬೈ ಕಚೇರಿ ಪರಸ್ಪರ ಹೂಡಿಕೆಗೆ ಅನುಕೂಲವಾಗಲಿವೆ. ಸ್ನೇಹಿತರೇ, ನಮ್ಮ ಕಾರ್ಯತಂತ್ರದ ಸಹಭಾಗಿತ್ವಕ್ಕೆ, ಹೊಸ ಅಧ್ಯಾಯಗಳನ್ನು ಸಹ ಸೇರಿಸಲಾಗುತ್ತಿದೆ. ಉಭಯ ದೇಶಗಳ ನಡುವಿನ ಅಗಾಧ ಮೂರು ಸೇವೆಗಳ ಅಭ್ಯಾಸ ‘ಇಂದ್ರ -2019’ ನಮ್ಮ ಬೆಳೆಯುತ್ತಿರುವ ನಂಬಿಕೆ ಮತ್ತು ವಿಶ್ವಾಸವನ್ನು ಸಂಕೇತಿಸುತ್ತದೆ. ಅಗತ್ಯವಿದ್ದಾಗಲೆಲ್ಲಾ, ಭಾರತ ಮತ್ತು ರಷ್ಯಾ ವಿಶ್ವದ ಸಾಮಾನ್ಯ ಸ್ಥಳಗಳಲ್ಲಿ ಮಾತ್ರವಲ್ಲದೆ ಅಂಟಾರ್ಕ್ಟಿಕಾ ಮತ್ತು ಆರ್ಕ್ಟಿಕ್‌ನಲ್ಲೂ ಒಟ್ಟಾಗಿ ಕೆಲಸ ಮಾಡುತ್ತವೆ. ಇಂದಿನ ಯುಗದಲ್ಲಿ ಶಾಂತಿ ಮತ್ತು ಸ್ಥಿರತೆಗೆ ಬಹುಧ್ರುವೀಯ ಜಗತ್ತು ಅತ್ಯಗತ್ಯ ಎಂಬುದು ಎರಡೂ ರಾಷ್ಟ್ರಗಳಿಗೆ ಚೆನ್ನಾಗಿ ತಿಳಿದಿದೆ. ಅದನ್ನು ನಿರ್ಮಿಸುವಲ್ಲಿ ನಮ್ಮ ಸಹಕಾರ ಮತ್ತು ಸಮನ್ವಯದ ಪಾತ್ರವು ಮುಖ್ಯವಾಗಿರುತ್ತದೆ. ಆದ್ದರಿಂದ, ನಾವು ಬ್ರಿಕ್ಸ್, ಎಸ್‌ಸಿಒ ಮತ್ತು ಇತರ ಜಾಗತಿಕ ವೇದಿಕೆಗಳಲ್ಲಿ ಸಹಕರಿಸುತ್ತೇವೆ. ಇಂದು ನಾವು ಅನೇಕ ಪ್ರಮುಖ ಜಾಗತಿಕ ಮತ್ತು ಪ್ರಾದೇಶಿಕ ವಿಷಯಗಳ ಬಗ್ಗೆ ಮುಕ್ತ ಮತ್ತು ಅರ್ಥಪೂರ್ಣ ಚರ್ಚೆಗಳನ್ನು ನಡೆಸಿದ್ದೇವೆ. ಮುಕ್ತ, ಸುರಕ್ಷಿತ, ಮುರಿಯದ, ಶಾಂತಿಯುತ ಮತ್ತು ಪ್ರಜಾಪ್ರಭುತ್ವದ ಅಫ್ಘಾನಿಸ್ತಾನವನ್ನು ನೋಡಲು ಭಾರತ ಬಯಸಿದೆ. ಯಾವುದೇ ದೇಶದ ಆಂತರಿಕ ವ್ಯವಹಾರಗಳಲ್ಲಿ ಬಾಹ್ಯ ಹಸ್ತಕ್ಷೇಪಕ್ಕೆ ನಾವಿಬ್ಬರೂ ವಿರುದ್ಧವಾಗಿದ್ದೇವೆ. ಭಾರತದ ಮುಕ್ತ ಮತ್ತು ಅಂತರ್ಗತ ಇಂಡೋ-ಪೆಸಿಫಿಕ್ ಪರಿಕಲ್ಪನೆಯ ಕುರಿತು ನಾವು ಫಲಪ್ರದ ಚರ್ಚೆಗಳನ್ನು ನಡೆಸಿದ್ದೇವೆ. ಸೈಬರ್ ಭದ್ರತೆ, ಭಯೋತ್ಪಾದನೆ ನಿಗ್ರಹ, ಪರಿಸರ ಸಂರಕ್ಷಣೆ ಮುಂತಾದ ಕ್ಷೇತ್ರಗಳಲ್ಲಿ ಭಾರತ ಮತ್ತು ರಷ್ಯಾ ಸಹಕರಿಸುತ್ತವೆ ಮತ್ತು ಬಲಪಡಿಸುತ್ತವೆ ಎಂಬುದನ್ನು ನಾವು ಒಪ್ಪುತ್ತೇವೆ. ಮುಂದಿನ ವರ್ಷ ಹುಲಿ ಸಂರಕ್ಷಣೆ ಕುರಿತು ಉನ್ನತ ಮಟ್ಟದ ವೇದಿಕೆ ಆಯೋಜಿಸಲು ಭಾರತ ಮತ್ತು ರಷ್ಯಾ ಒಪ್ಪಿಕೊಂಡಿವೆ. ಈ ಆಹ್ವಾನ ಮತ್ತು ಸ್ವಾಗತಕ್ಕಾಗಿ ಮತ್ತೊಮ್ಮೆ ನನ್ನ ಸ್ನೇಹಿತರಾದ ಅಧ್ಯಕ್ಷ ಪುಟಿನ್ ಅವರಿಗೆ ನನ್ನ ಕೃತಜ್ಞತೆಯನ್ನು ಅರ್ಪಿಸುತ್ತೇನೆ. ನಾಳೆ ಅವರೊಂದಿಗೆ ಮತ್ತು ನನ್ನ ಇತರ ನಾಯಕ ಸ್ನೇಹಿತರೊಂದಿಗೆ ಪೌರಾತ್ಯ ಆರ್ಥಿಕ ವೇದಿಕೆಯಲ್ಲಿ ಭಾಗವಹಿಸಲು ನಾನು ಎದುರು ನೋಡುತ್ತಿದ್ದೇನೆ. ಮುಂದಿನ ವರ್ಷ ನಡೆಯಲಿರುವ ವಾರ್ಷಿಕ ಶೃಂಗಸಭೆಗಾಗಿ ಅಧ್ಯಕ್ಷ ಪುಟಿನ್ ಅವರ ಭಾರತ ಭೇಟಿಗಾಗಿ ನಾನು ಕಾಯುತ್ತೇನೆ. 2020 ರಲ್ಲಿ ರಷ್ಯಾ ಎಸ್‌ಸಿಒ ಮತ್ತು ಬ್ರಿಕ್ಸ್‌ನ ಅಧ್ಯಕ್ಷತೆಯನ್ನು ವಹಿಸಲಿದೆ. ಅಧ್ಯಕ್ಷ ಪುಟಿನ್ ನೇತೃತ್ವದಲ್ಲಿ ಈ ಸಂಸ್ಥೆಗಳು ಯಶಸ್ಸಿನ ಹೊಸ ದಾಖಲೆಗಳನ್ನು ನಿರ್ಮಿಸುತ್ತವೆ ಎಂದು ನಾನು ನಂಬಿದ್ದೇನೆ. ಇದಕ್ಕಾಗಿ ಭಾರತ ಮತ್ತು ನನ್ನ ವೈಯಕ್ತಿಕ ಬೆಂಬಲ ಇದ್ದೇ ಇರುತ್ತದೆ. ತುಂಬು ಧನ್ಯವಾದಗಳು ಸ್ಪಾಸಿಬಾ ಬಾಲ್ಶೊಯ್!